10 Packages ส่งเสริมสุขภาพและอนามัยสิ่งแวดล้อมกลุ่มคนวัยทำงาน สร้างสุขภาพดีระยะยาว
นายแพทย์เอกชัย เพียรศรีวัชรา รองอธิบดีกรมอนามัย เปิดเผยว่า จากภาวะวิกฤติต่างๆ ที่เกิดขึ้นทั่วโลก ทั้งการระบาดของโรคโควิด-19 เศรษฐกิจตกต่ำ สิ่งแวดล้อมเป็นพิษ ส่งผลกระทบต่อวัยแรงงานเป็นอย่างมาก ดังนั้นเพื่อเป็นการสร้างสุข ลดทุกข์ ภายในสถานประกอบการ จึงควรเตรียมความพร้อมของบุคลากรในองค์กร ทั้งด้านสุขภาพกาย สุขภาพใจ ตามแนวทาง 10 Packages ของกระทรวงสาธารณสุข ในการส่งเสริมสุขภาพและอนามัยสิ่งแวดล้อมในสถานประกอบการ ประกอบด้วย ชุดที่ 1 หุ่นดี สุขภาพดี เน้นในสถานประกอบการ จัดกิจกรรมทางกาย ชุดที่ 2 จิตสดใส ใจเป็นสุข เน้นการลดความเครียดจากการทำงาน สร้างสุข ไม่เครียด โดยมีตัวชี้วัดจากอัตราการขาด ลาป่วยของพนักงาน ชุดที่ 3 ครอบครัวสดใส ใส่ใจดูแล เน้นการให้ความรู้ ก่อนสมรส หรือการเตรียมความพร้อมก่อนการตั้งครรภ์ ชุดที่ 4 สุดยอดคุณแม่ เน้นการมีมุมนมแม่ในสถานประกอบการ ชุดที่ 5 เตรียมเกษียณอย่างมีคุณค่า พาชีวายืนยาว เน้นการส่งเสริมการออมเพื่อรองรับอนาคต ชุดที่ 6 พิชิตออฟฟิศซินโดรม เป็นการจัดสถานที่สิ่งแวดล้อมที่เอื้อต่อการทำงาน ชุดที่ 7 สถานประกอบการจะก้าวไกล ต้องใส่ใจสุขภาพแรงงานต่างชาติ เน้นดูแลโรคติดต่อจากการทำงาน ชุดที่ 8 สถานประกอบการดี ชีวีสดใสไร้แอลกอฮอล์ บุหรี่ ชุดที่ 9 โรงอาหารปลอดภัย ใส่ใจสุขภาพ ครอบคลุมคุณภาพอาหารในโรงอาหาร ครบ 5 หมู่ มีการจัดบริการ น้ำสะอาดให้ดื่ม และชุดที่ 10 สถานประกอบการปลอดภัยสิ่งแวดล้อมดี มีสมดุลชีวิตได้ ขณะนี้ได้ดำเนินการ ในสถานประกอบการ 404 แห่งทั่วประเทศ โดยตั้งเป้าปีนี้ จะดำเนินการในสถานประกอบกิจการ เพิ่มจากเดิมร้อยละ 20 กรมอนามัยหวังว่าการขับเคลื่อนโครงการ 10 Packages นี้  จะช่วยปูพื้นฐานให้กับวัยทำงานในการปรับเปลี่ยนพฤติกรรมสุขภาพที่ไม่พึงประสงค์ เสี่ยงต่อการเกิดโรคไม่ติดต่อเรื้อรัง(NCD) และโรคจากการประกอบอาชีพ ได้อย่างถูกต้องเหมาะสมมากยิ่งขึ้น เพื่อเข้าสู่การเป็นผู้สูงวัยที่มีสุขภาพดีต่อไป